**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/724-3/2019.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2019. január 31-ei nyilvános ülésére**

**Tárgy:** DRV ingatlanok (Hévíz Termelői Piac) használata, szerződés módosítása

**Az előterjesztő:** Papp Gábor polgármester

**Készítette:**  dr. Keserű Klaudia jogász

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat nyertes pályázatot nyújtott be TOP-1.1.3-15-ZA1-2016-00005. számon a „Hévízi termelői piac megújulása a hagyományok jegyében” elnevezéssel.

A projekt keretében a piac kapacitásai kerülnek növelésre, egyrészt a terület rendezésével, másrészt a már jelenlévő árusok számára is rendezettebb körülmények, jobb feltételek biztosításával.

A képviselő-testület továbbá döntött arról, hogy kezdeményezi a Siófokon, 2009. január 21-én kelt Hévíz Város Önkormányzata és DRV Zrt. között létrejött bérleti szerződés meghosszabbítását 2030. december 31. napjáig.

Az Önkormányzat képviseletében a dr. Farkas Ügyvédi Iroda (8380 Hévíz, Helikon u. 6.) a DRV Zrt. Vagyongazdálkodási Osztályával egyeztetve elkészítette a bérleti szerződés meghosszabbításának tervezetét, és a 2018. április 16. napján kelt levélben kértük a DRV Zrt.-t, hogy a bérleti szerződés módosításához a hozzájárulását adja meg. A szerződés tervezetét a Képviselő-testület 2018. november 29-ei ülésén elfogadta. A 250/2018. (XI. 29.) számú döntésében Képviselő-testület felkérte a polgármestert, hogy a bérleti szerződés meghosszabbítására vonatkozó szerződés szövegének esetleges módosítása esetén a Képviselő-testületet tájékoztassa. A szerződés a határozatnak megfelelően 2019. január 16-án aláírásra került. Jelen előterjesztés célja, hogy a Képviselő-testület által jóváhagyott, és az aláírásra került szerződések közötti különbséget bemutassa. A módosításra a „Hévízi termelői piac megújulása a hagyományok jegyében” elnevezésű projekt előírásai, valamint a DRV Zrt. jogi osztályának javaslata alapján került sor.

**Módosult a szerződés 6. pontja.** Az eredeti szerződésszöveg szerint a bérlet időtartamát a felek 2030. december 31. napjáig hosszabbítják meg, míg az aláírt szerződés szerint ez az időpont 2029. február 1. napja lett.

Eredeti szerződésszöveg:

„6. Szerződő felek a Bérleti szerződés 1. pontjában rögzített bérlet időtartamát 2030. december 31. napjáig meghosszabbítják.”

Módosított szerződésszöveg:

„6. Szerződő felek a Bérleti szerződés 1. pontjában rögzített bérlet időtartamát 2029. február 1. napjáig meghosszabbítják.”

**Módosult a szerződés 9. pontja** a bérleti jogviszony megszüntetésével kapcsolatban. Ennek célja, hogy a projekt 5 éves fenntartási időszakában még erősebben védje az Önkormányzat bérlői jogviszonyát.

Eredeti szerződésszöveg:

„9. A bérleti jogviszony megszűnése, vagy megszüntetése esetén – módosítva az eredeti bérleti szerződés 5. pontjának 7-8. bekezdésében foglaltakat – Bérbeadó választása szerint

a) Bérlő gyakorolhatja a minden korlátozástól mentes elviteli jogát azzal, hogy a nem mozdítható, illetve állagsérelem nélkül el nem vihető elemek tekintetében a megszűnéskori, vagy megszüntetéskori forgalmi érték szerinti megtérítési igénye, Bérbeadónak pedig megtérítési kötelezettsége keletkezik, amennyiben a maradványérték nem került egyéb módon ellentételezésre, vagy

b) Bérbeadó megtéríti Bérlő részére a megszűnéskori, vagy megszüntetéskori forgalmi érték alapján Bérlő által eszközölt értéknövelő beruházások ellenértékét.

A felek kötelezettséget vállalnak arra, hogy az elszámoláskor egymással szemben semmilyen adatot, körülményt vagy tényt a másik fél elől nem titkolnak, a szükséges tájékoztatást megadják, egymással együttműködnek, ennek keretében megvizsgálják az elővásárlási jogok érvényesítésének, esetlegesen az elváló tulajdonjog, földhasználati jog bejegyzésének és egyéb összefüggő kérdéseknek a lehetőségét.”

Módosított szerződésszöveg:

„9. A TOP-1.1.3-15 kódszámú „Helyi gazdaságfejlesztés” megnevezésű felhívás 3.6. pontjában foglaltakkal összhangban a Bérbeadó vállalja, hogy a fenntartási időszak alatt - a projekt befejezésétől számított 5 évig nem tesz olyan intézkedést a támogatást igénylővel szemben, amely a támogatási kérelem cél megvalósítását szolgáló – fenntartási kötelezettségének végéig tartó – hasznosítási és/vagy a projekt támogatási szerződésében foglalt egyéb kötelezettség teljesítését veszélyezteti, vagy lehetetlenné teszi.

A fenntartási időszak alatt bekövetkező bérleti jogviszony megszűnése, vagy megszüntetése esetén – módosítva az eredeti bérleti szerződés 5. pontjának 7-8. bekezdésében foglaltakat Bérlő gyakorolhatja a minden korlátozástól mentes elviteli jogát

A Felek kötelezettséget vállalnak arra, hogy az elszámoláskor egymással szemben semmilyen adatot, körülményt vagy tényt a másik fél elől nem titkolnak, a szükséges tájékoztatást megadják, egymással együttműködnek, ennek keretében megvizsgálják az elővásárlási jogok érvényesítésének, esetlegesen az elváló tulajdonjog, földhasználati jog bejegyzésének és egyéb összefüggő kérdéseknek a lehetőségét.”

Kiegészült továbbá az eredeti szerződésszöveg **12. pontként az adatvédelmi szabályzat**tal:

„12. Adatkezeléssel kapcsolatos rendelkezések:

A Felek egyezően rögzítik, hogy a jelen Szerződés megkötése és teljesítése során a jelen Szerződéssel összefüggésben munkavállalóik, természetes személy szerződő felek, jogi személyek esetén cégképviselőik, közreműködőik (a továbbiakban együttesen: „Közreműködő”) személyes adata kerül közlésre. Saját Közreműködője tekintetében mindegyik Fél adatkezelő, az adatkezelő Fél Közreműködője tekintetében a másik Fél, akinek a személyes adatot átadja, a címzett.

A Dunántúli Regionális Vízmű Zártkörűen Működő Részvénytársaság (a továbbiakban: „DRV”) tájékoztatja a Bérlőt, hogy a jelen Szerződéssel összefüggésben közölt, a DRV számára címzettként tudomására jutott személyes adatokat a Szerződés kezelése, a Szerződés teljesítés során a dokumentumok nyilvántartása, számlakezelés, valamint az üzleti partnerek elérhetőségének szervezeti egység szintű nyilvántartása céljából kezeli, mellyel kapcsolatos részletes adatvédelmi tájékoztatónk a <http://www.drv.hu> honlapon a Jogi nyilatkozat menüpontban érhető el.

A DRV kijelenti, hogy a jelen pontban foglaltakról adatkezelőként a saját Közreműködőit az itt leírtaknak megfelelő teljes terjedelemben, igazolható módon tájékoztatta.

A Bérlő a Szerződés aláírásával kijelenti, hogy a fenti adatkezelési tájékoztatót elolvasta, megértette és az abban foglaltakat tudomásul veszi.

A Bérlő feltétel nélkül és visszavonhatatlanul kötelezettséget vállal arra, hogy

- a jelen pontban foglaltakról adatkezelőként a jelen Szerződés teljesítése során a saját Közreműködőit az itt leírtaknak megfelelő teljes terjedelemben, igazolható módon tájékoztatja,

- a jelen pontban foglalt kötelezettségek nem teljesítéséből vagy késedelmes teljesítéséből eredő következményért teljes kártérítési felelősséggel tartozik, az ezzel összefüggésben a DRV-vel szemben támasztott igény, követelés alól a DRV-t teljes körűen mentesíti és az ilyen igényért, követelésért harmadik személlyel szemben helytáll. A Bérlő kifejezetten kijelenti, hogy jelen kötelezettsége kiterjed a fentiekkel összefüggésben bármely eljáró hatóság (pl. Nemzeti Adatvédelmi és Információszabadság Hatóság, uniós hatóság), bíróság vagy más harmadik személy által kiszabásra kerülő bírság vagy bírság jellegű szankció Bérlő általi maradéktalan megfizetésére.”

Egyebekben az eredeti szerződésszöveg változatlan maradt.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek!

**2.**

**Határozati javaslat**

1. Hévíz Város Önkormányzat Képviselő-testülete az előterjesztésben foglaltakat megismerte, a Hévíz 1621. és 1623. hrsz-ú ingatlanokra vonatkozó, DRV Zrt. és Hévíz Város Önkormányzat között létrejött bérleti szerződés meghosszabbítására vonatkozó szerződés módosított szövegét elfogadja.

Felelős:           Papp Gábor polgármester

Határidő: 2019. január 31.

**3.**

**Bizottsági állásfoglalás**

**4.**

**Mellékletek**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | ügyintéző |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |